CELEX: 32014D0562
Language: sk
Date: 2014-05-15 00:00:00
Title: Rozhodnutie Európskeho parlamentu a Rady č. 562/2014/EÚ z  15. mája 2014 o účasti Európskej únie na zvýšení základného imania Európskeho investičného fondu

24.5.2014   
            
            
               SK
            
            
               Úradný vestník Európskej únie
            
            
               L 156/1
            
         ROZHODNUTIE EURÓPSKEHO PARLAMENTU A RADY č. 562/2014/EÚ
   z 15. mája 2014
   o účasti Európskej únie na zvýšení základného imania Európskeho investičného fondu
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 173 ods. 3,
   so zreteľom na návrh Európskej komisie,
   po postúpení návrhu legislatívneho aktu národným parlamentom,
   so zreteľom na stanovisko Európskeho hospodárskeho a sociálneho výboru (1),
   konajúc v súlade s riadnym legislatívnym postupom (2),
   keďže:
   
               (1)
            
            
               Podľa rozhodnutia Rady 94/375/ES (3) bol v roku 1994 založený Európsky investičný fond (ďalej len „fond“) na „podporu udržateľného a vyrovnaného hospodárskeho rastu v Spoločenstve“.
            
         
               (2)
            
            
               Po zvýšení upísaného základného imania fondu v roku 2007 predstavuje schválené základné imanie fondu 3 miliardy EUR, ktoré je rozdelené na 3 000 akcií v hodnote 1 milión EUR za akciu, s podielom splateného základného imania 20 %. Únia zastúpená Komisiou sa podieľala na predchádzajúcom zvýšení upísaného základného imania fondu v súlade s rozhodnutím Rady 2007/247/ES (4).
            
         
               (3)
            
            
               Z toho vyplýva, že Únia zastúpená Komisiou má v súčasnosti upísaných 900 akcií fondu, spolu v nominálnej hodnote 900 miliónov EUR, z ktorých je splatených 180 miliónov EUR.
            
         
               (4)
            
            
               Európska rada na svojom zasadnutí v dňoch 28. a 29. júna 2012 prijala Pakt pre rast a zamestnanosť s cieľom na oživenie inteligentného, udržateľného a inkluzívneho rastu s efektívnym využívaním zdrojov a vytváraním pracovných miest. V tejto súvislosti vo svojich záveroch Európska rada zdôraznila, že okrem ďalších naliehavých opatrení na úrovni Únie potrebných na podporu rastu a pracovných miest s cieľom zvýšiť financovanie hospodárstva a dosiahnuť väčšiu konkurencieschopnosť Európy ako miesta pre výrobu a investície, by sa mala činnosť fondu rozvíjať, najmä čo sa týka aktivity v oblasti rizikového kapitálu, v spolupráci s existujúcimi vnútroštátnymi štruktúrami, napríklad národnými podpornými bankami a inštitúciami.
            
         
               (5)
            
            
               Európska rada v záujme ďalšej podpory investícií a prístupu k úverom predložila na zasadnutí v dňoch 27. a 28. júna 2013 Nový investičný plán pre Európu s cieľom podporiť malé a stredné podniky (ďalej len „MSP“) a posilniť financovanie hospodárstva. V tejto súvislosti Európska rada vyzvala vo svojich záveroch Komisiu a Európsku investičnú banku (EIB), aby predovšetkým rozšírili kapacitu fondu na zvýšenie kreditnej kvality.
            
         
               (6)
            
            
               Európska rada pripomenula, že prioritou stále zostáva obnovenie normálneho poskytovania úverov pre hospodárstvo, najmä pre MSP, a na zasadnutí 19. a 20. decembra 2013 vyzvala Komisiu a EIB, aby ďalej rozširovali kapacitu fondu prostredníctvom zvýšenia jeho základného imania s cieľom dosiahnuť konečnú dohodu do mája 2014.
            
         
               (7)
            
            
               Súčasný objem vlastných zdrojov fondu neumožňuje podstatné zintenzívnenie jeho činnosti, ako to požadovala Európska rada, keďže záruky a operácie rizikového kapitálu fondu nesmú prekročiť strop celkových záväzkov fondu stanovený v stanovách alebo valným zhromaždením fondu. Okrem toho je veľkosťou dostupných vlastných zdrojov obmedzená kapacita na zvýšenie kreditnej kvality fondu.
            
         
               (8)
            
            
               Predstavenstvo fondu preto 26. novembra 2013 schválilo dôvodnosť zvýšenia upísaného základného imania fondu o 1 500 miliónov EUR, ktoré umožní potrebné zvýšenie vlastných zdrojov. Technické dojednania a podrobný postup budú predstavenstvu predložené v riadnom termíne s cieľom požiadať o povolenie predložiť návrh na schválenie na valnom zhromaždení fondu v roku 2014.
            
         
               (9)
            
            
               Akcionári fondu na základe vlastného rozhodnutia upíšu nové akcie v priebehu obdobia štyroch rokov, ktoré začne plynúť v roku 2014 a skončí v roku 2017. Cena nových akcií sa stanoví každoročne a bude vychádzať zo vzorca na výpočet čistej hodnoty aktív, na ktorom sa dohodnú akcionári fondu.
            
         
               (10)
            
            
               Dohodou o financovaní príspevku Únie na zvýšenie základného imania fondu by nemalo byť dotknuté prípadné zaobchádzanie s dividendami.
            
         
               (11)
            
            
               Je vhodné, aby sa Únia podieľala na zvýšení základného imania fondu v záujme dosiahnutia cieľov týkajúcich sa podpory prostredia, ktoré je priaznivé pre vytváranie a rozvoj podnikov v celej Únii, najmä malých a stredných podnikov, ako aj presadzovanie lepšieho využitia priemyselného potenciálu politík inovácie, výskumu a technologického rozvoja Únie, a to v súlade so závermi Európskej rady z 28. – 29. júna 2012, 27. – 28. júna 2013 a 19. – 20. decembra 2013 a spresnením uvedeným v Pakte pre rast a zamestnanosť a Novom investičnom pláne pre Európu.
            
         
               (12)
            
            
               So zreteľom na osobitné ciele účasti Únie na zvýšení základného imania fondu, najmä pokiaľ ide o podporu činností zo strany fondu, ktoré dopĺňajú činnosti členských štátov v prospech podnikov, najmä MSP, článok 173 ods. 3 Zmluvy o fungovaní Európskej únie poskytuje potrebné právomoci na prijatie tohto rozhodnutia.
            
         
               (13)
            
            
               Aby zástupca Únie mohol na valnom zhromaždení fondu čo najskôr hlasovať o zvýšení základného imania, toto rozhodnutie by malo nadobudnúť účinnosť dňom nasledujúcim po jeho uverejnení,
            
         PRIJALI TOTO ROZHODNUTIE:
   Článok 1
   Cieľom rozhodnutia je zvýšiť podporu činností zo strany Európskeho investičného fondu (ďalej len „fond“), ktoré dopĺňajú činnosti členských štátov v prospech podnikov, najmä malých a stredných podnikov.
   Článok 2
   Únia upíše k súčasnému akciovému podielu vo fonde ďalších 450 akcií, každú v nominálnej hodnote 1 milión EUR. Upísanie akcií a ročné platby sa uskutočnia v súlade s podmienkami, ktoré schváli valné zhromaždenie fondu.
   Článok 3
   Únia nakúpi nové akcie vo fonde počas obdobia štyroch rokov, a to od roku 2014. V období rokov 2014 – 2017, je celková suma až 178 miliónov EUR k dispozícii v rámci všeobecného rozpočtu Únie na pokrytie nákladov na upísanie akcií, pričom sa využijú naplánované rozpočtové prostriedky v rámci okruhu 1a viacročného finančného rámca na obdobie rokov 2014 – 2020 tak, aby celkové vyčlenené výdavky zostali nezmenené. Rozpočtový príspevok sa môže rozdeliť na ročné splátky počas štyroch rokov v súlade s článkom 85 ods. 4 nariadenia Európskeho parlamentu a Rady (EÚ, Euratom) č. 966/2012 (5).
   Článok 4
   Komisia monitoruje, ako sa splnili ciele stanovené v článku 1 a predloží Európskemu parlamentu a Rade dve správy: predbežnú správu do 31. decembra 2016 a konečnú správu do 31. decembra 2018.
   Článok 5
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      V Bruseli 15. mája 2014
      
         
            Za Európsky parlament
         
         
            predseda
         
         M. SCHULZ
      
      
         
            Za Radu
         
         
            predseda
         
         D. KOURKOULAS
      
   
   
      (1)  Stanovisko z 25. marca 2014 (zatiaľ neuverejnené v úradnom vestníku).
   
      (2)  Pozícia Európskeho parlamentu zo 16. apríla 2014 (zatiaľ neuverejnená v úradnom vestníku) a rozhodnutie Rady zo 6. mája 2014.
   
      (3)  Rozhodnutie Rady 94/375/ES zo 6. júna 1994 o členstve Spoločenstva v Európskom investičnom fonde (Ú. v. ES L 173, 7.7.1994, s. 12).
   
      (4)  Rozhodnutie Rady 2007/247/ES z 19. apríla 2007 o účasti Spoločenstva na navýšení kapitálu Európskeho investičného fondu (Ú. v. EÚ L 107, 25.4.2007, s. 5).
   
      (5)  Nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (Ú. v. EÚ L 298, 26.10.2012, s. 1).
   
      Vyhlásenie Európskeho parlamentu a Rady
      Európsky parlament a Rada sa dohodli na riešení otázky zaobchádzania s dividendami fondu v rámci ďalšej revízie rozpočtových pravidiel, ktoré sa vzťahujú na všeobecný rozpočet Únie, alebo najneskôr v rámci predbežnej správy o dosahovaní cieľov uvedenej v článku 4.